ไทยพาณิชย์ขยับ ปรับวิธีทำงานใหม่
ไทยพาณิชย์ปรับโครงสร้างทำงานใหม่รับยุคดิจิทัล สร้างความประทับใจของลูกค้าและขยายฐานใหม่ ยันไม่กระทบจำนวนพนักงาน
11 ก.ค. 2559

ไทยพาณิชย์ปรับโครงสร้างทำงานใหม่รับยุคดิจิทัล สร้างความประทับใจของลูกค้าและขยายฐานใหม่ ยันไม่กระทบจำนวนพนักงาน
นายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ เปิดเผยว่า ธนาคารจะปรับโครงสร้างการทำงานขององค์กรใหม่ แต่ไม่ใช่การปรับตัวบุคคล เป็นการปรับโครงสร้างขององค์กรเพื่อให้แผนกต่างๆ ทำงานร่วมกันได้ดีขึ้น รองรับการเปลี่ยนแปลงในยุคดิจิทัล โดยจะเสนอคณะกรรมการธนาคาร (บอร์ด) ในเร็วๆ นี้ จากนั้นจะทำความเข้าใจกับพนักงาน
“การเปลี่ยนครั้งนี้ ไม่เน้นเรื่องการปรับลดจำนวนพนักงานแน่นอน แต่จะทำบริการให้แตกต่าง สร้างความประทับใจให้ลูกค้าผ่านบริการต่างๆ ให้ดีขึ้น ถ้าทำไปแล้วผลสำรวจความพอใจของลูกค้าต่อผลิตภัณฑ์ต่างๆ ต้องเพิ่มขึ้น และสามารถเพิ่มฐานลูกค้าใหม่ในเซ็กเมนต์ต่างๆ ได้ด้วย” นายอาทิตย์ กล่าว
นายอาทิตย์ ยกตัวอย่างการปรับเปลี่ยน เช่น ในการสำรวจความพอใจของลูกค้าต่อไปต้องรวดเร็วคล่องตัว การประเมินผลต้องไม่ใช่ทีมงานหรือคณะทำงานประเมินผลกันเอง ต้องสร้างหน่วยงานที่สามารถสร้างมาตรฐาน ทำให้ลูกค้าพึงพอใจ การทำตลาดต้องเป็นดิจิทัลมาร์เก็ตติ้งเพื่อเพิ่มขีดความสามารถในการแข่งขัน สร้างความแตกต่างจากธนาคารอื่น ซึ่งต้องใช้ความรู้และเทคโนโลยีใหม่ๆ เข้ามาเสริม
“ต่อไปสาขาจะมีทั้งบริการและการขายเกิดขึ้น โจทย์คือทำให้การขายดีขึ้นจากความประทับใจต่อธนาคาร การขายไม่ใช่การยัดเยียด โดยโครงสร้างองค์กรจะเป็นตัวช่วยสนับสนุนสิ่งเหล่านี้ให้เกิดขึ้น” นายอาทิตย์ กล่าว  
นายอาทิตย์ กล่าวถึงการปรับโครงสร้างหนี้ของบริษัท สหวิริยาสตีลอินดัสตรี (SSI) ว่า ขณะนี้ยังอยู่ในกระบวนการของการเจรจา